Úradný vestník 253 E , 13/10/2005 S. 0035 - 0037



P6_TA(2005)0017 Situácia na Blízkom východe Uznesenie Európskeho parlamentu o situácii na Blízkom východe Európsky parlament, - so zreteľom na svoje predchádzajúce uznesenia o situácii na Blízkom východe, a najmä na uznesenie z 23. októbra 2003 [1], - so zreteľom na rezolúcie Bezpečnostnej rady OSN č. 242, 338, 425, 1373 a 1397, - so zreteľom na výsledky palestínskych prezidentských volieb, - so zreteľom na vyhlásenie misie volebných pozorovateľov Európskej únie a vyhlásenie delegácie pozorovateľov EP, - so zreteľom na Cestovnú mapu pre mier, ktorú predložilo Kvarteto (EÚ, OSN, USA a Rusko) 30. apríla 2003, - so zreteľom na článok 103 ods. 4 rokovacieho poriadku, A. keďže palestínske prezidentské voľby prebehli uspokojivo aj napriek ťažkej situácii spôsobenej izraelskou okupáciou palestínskych území, a keďže predstavujú významnú príležitosť na obnovu mierového procesu a mohli by byť príkladom pre ďalšie voľby v regióne, B. znepokojený vplyvom okupácie na voľby v zmysle obmedzenia slobody pohybu kandidátov aj voličov, prenasledovaním a krátkodobým uväznením niektorých kandidátov pri ich pokuse o skontaktovanie sa so svojimi potenciálnymi voličmi vo východnom Jeruzaleme a závažnými obmedzeniami obyvateľov Jeruzalema pri uplatňovaní ich voličského práva, C. keďže nedávne teroristické útoky, ktorých zámerom bolo sabotovanie snáh o rokovania, sa uskutočnili práve v čase, keď existuje skutočná nádej na opätovné spustenie politického procesu; znepokojený dôsledkami týchto útokov, ako aj odvetných opatrení vzhľadom na obete na obidvoch stranách a ďalšie obmedzenia Palestínčanov, 1. víta úspech prvých prezidentských volieb od roku 1996 a predovšetkým účasť voličov; vzdáva hold palestínskemu ľudu a úradom za ich úsilie o demokraciu, ktoré prejavili napriek okupácii, najmä úsiliu palestínskych žien, ktoré pomohli zabezpečiť priebeh volieb a početne sa na nich zúčastnili; 2. domnieva sa, že nový prezident Palestínskej samosprávy Mahmoud Abbas, ako aj ostatní kandidáti, viedli vzhľadom na danú situáciu kampaň zodpovedne a rešpektovali medzinárodné štandardy; 3. dôrazne vyzýva Izrael, aby vzhľadom na blížiace sa parlamentné voľby v Palestíne plne rešpektoval medzinárodne uznávané voličské právo všetkých obyvateľov východného Jeruzalema a uľahčil celý proces tak, že do času konania parlamentných volieb zruší obmedzenia uplatňované počas prezidentských volieb; 4. víta účinnosť misie pozorovateľov EÚ a vyzýva Radu a Komisiu, aby pripravili ďalšiu misiu v súvislosti s parlamentnými voľbami v júli 2005, ktorej cieľom je podpora pluralizmu a vyváženého prístupu všetkých kandidátov k médiám, ako aj hľadanie, v spolupráci s izraelskými úradmi, spôsobu možného prekonania prekážok, ktorým čelia Palestínčania žijúci vo východnom Jeruzaleme; 5. so znepokojením berie na vedomie rezignáciu veľkého počtu členov palestínskej centrálnej volebnej komisie na protest proti politickému tlaku v deň konania volieb, ktorého cieľom bolo predĺženie hlasovania; 6. vyzýva novú izraelskú vládu a Palestínsku samosprávu, aby si uvedomili príležitosť, ktorú ponúkajú výsledky volieb a opätovne začali rokovania; vyzýva EÚ, aby v rámci Kvarteta prevzala iniciatívu a predovšetkým vzhľadom na USA, v súlade s ich komplementárnymi úlohami v rámci mierového procesu, s cieľom otvoriť novú fázu silnej vzájomnej spolupráce prostredníctvom spoločného opätovného úsilia o nastolenie mieru v regióne; 7. vyzýva Radu, Vysokého predstaviteľa pre SZBP a Komisiu, aby sa v plnej miere zúčastňovali na procese, aby aj naďalej pomáhali Palestínskej samospráve a jej obyvateľom a rozvíjali dialóg s Izraelom, v rámci barcelonského procesu a európskej politiky susedských vzťahov v súlade s akčnými plánmi, ktoré Rada už prijala; 8. výrazne povzbudzuje prezidenta Abbasa v uplatňovaní jeho vôle ukončiť násilie a víta opatrenia prijaté prezidentom Abbasom, ako aj jeho vôľu reformovať a posilniť kontrolu nad palestínskymi bezpečnostnými zložkami a plne sa zapojiť do dialógu so všetkými zúčastnenými stranami; verí, že plná politická podpora zo strany USA a EÚ, ako aj aktívna spolupráca Izraelčanov, je nevyhnutná na dosiahnutie týchto cieľov; 9. vyzýva Palestínsku samosprávu, aby uznala úsilie palestínskeho ľudu o demokraciu a podporila právny štát, nezávislosť súdnictva, lepšie rozdelenie právomocí medzi orgánmi zákonodarnej a výkonnej moci, dobré spravovanie vecí verejných, vrátane prehľadného účtovníctva a boja proti korupcii; 10. znovu vyhlasuje, v tomto konkrétnom okamihu, že riešenie konfliktu na Blízkom východe je možné iba prostredníctvom rokovania o pevnej a konečnej mierovej dohode, ako sa uvádza v stále platnej Cestovnej mape, bez predchádzajúcich podmienok, založenej na existencii dvoch demokratických, suverénnych a životaschopných štátov existujúcich v mieri bok po boku v rámci bezpečných a uznaných hraníc; 11. je presvedčený o tom, že trvalý mier je možné udržať iba na základe prístupu zdola nahor zapájajúc občianske spoločnosti na obdivoch stranách, ktoré sa usilujú o dialóg; vyzýva v tomto zmysle Kvarteto, aby v plnej miere využilo Ženevskú dohodu ako dodatok k Cestovnej mape a uľahčilo pokračovanie rokovaní medzi uvedenými občianskymi spoločnosťami v tomto rámci; 12. odsudzuje všetky teroristické útoky a akékoľvek prejavy násilia na obidvoch stranách; žiada, aby sa ozbrojené palestínske skupiny zdržali akýchkoľvek útokov a pripomína im, že akákoľvek forma teroru a násilia nespôsobí iba stratu nevinných ľudských životov, ale bude mať takisto ničivé následky na mierový proces a životné podmienky civilného obyvateľstva; žiada izraelskú vládu, aby upustila od odvetných opatrení a zastavila mimosúdne popravy; 13. vyzýva izraelskú vládu, aby v rámci vykonania prvých krokov v oblasti uplatňovania cestovnej mapy a rezolúcií Bezpečnostnej rady OSN na ceste k trvalému mieru, stiahla svoje jednotky z Gazy a ostatných častí okupovaných území na základe rokovaní s Egyptom, ktorý je prvým susedným štátom, ktorý tento projekt schválil, ako aj palestínskymi úradmi pod kontrolou medzinárodnej pozorovateľskej misie; vyzýva Radu, aby našla spôsoby poskytnutia nevyhnutnej pomoci; 14. opakovane zdôrazňuje svoju výzvu izraelskej vláde na ukončenie rozširovania osád, najmä v oblasti Jeruzalema; na zastavenie výstavby múru a na dôsledné dodržiavanie štvrtej Ženevskej konvencie a ukončenie porušovania medzinárodného práva; 15. potvrdzuje podporu EÚ v rámci mierového procesu a predkladá návrh plánu hospodárskeho rozvoja, ktorý by mala kontrolovať Únia, s cieľom poskytnúť regiónu pevný základ pre prosperitu a stabilitu; 16. poveruje svojho predsedu, aby toto uznesenie postúpil Rade, Komisii, Palestínskej samospráve a Palestínskej legislatívnej rade, izraelskej vláde a parlamentu (Knesset), vláde USA, vláde Ruskej federácie a generálnemu tajomníkovi OSN. [1] Ú. v. EÚ C 82 E, 1.4.2004, s. 610. --------------------------------------------------